Gondwanan sademetsät Australiassa

Gondwanan sademetsät Australiassa (vuoteen 2007 asti nimeltään Australian itä-keskiosien sademetsien suojelualueet) on yksi UNESCOn maailmanperintöluettelon kohteista Australiassa Uuden Etelä-Walesin ja Queenslandin osavaltioiden rajaseudulla. Uuden Etelä-Walesin alueet (3 600 km²) otettiin luetteloon vuonna 1986 ja kohdetta laajennettiin käsittämään myös Queenslandin alueet (592 km²). Alue käsittää seitsemän erillistä osaa, jotka on koostuvat yhteensä kymmenistä eri tasoilla suojelluista alueista. Useimmat niistä ovat Australian itärannikolla suuren jyrkänteen (Great Escarpment) ympäristössä. Kilpitulivuoren kraatterien ympärillä olevat merkittävät geologiset muodostumat ja suuri määrä harvinaisia ja uhanalaisia subtrooppisen sademetsän lajeja ovat kansainvälisesti merkittäviä tieteen ja luonnonsuojelun kannalta.
Kohteen osat.
Australian Gondwanan sademetsien suojelualue koostuu kahdeksasta erillisestä puisto- ja suojelualueryhmästä, jotka sijaitsevat Newcastlen ja Brisbanen välillä.
Barringtonin ryhmä.
Newcastlesta luoteeseen sijaitsevassa Barrington Topsin kansallispuistossa kasvaa eukalyptusmetsiä ja eri sademetsätyyppejä sekä subalpiinisia metsiä, soita ja ruohoalueita. Muinaisen tulivuoritoiminnan muovaama puisto kohoaa läheltä merenpintaa yli 1500 metrin korkeuteen. Sielä suojellaan yhtä Australian mantereen suurimmista lauhkean vyöhykkeen sademetsistä sekä monia erilaisia elinympäristöjä ja lukuisia lintuja ja eläimiä.
Border-ryhmä.
Tässä ryhmässä on vuoristomaisemia ja rehevää sademetsää, jotka houkuttelevat paljon kävijöitä.
Springbrookin kansallispuistoon kuuluu subtrooppista ja lauhkean vyöhykkeen sademetsää läpi. Lamingtonin kansallispuisto suojelee suurinta jäljellä olevaa koskematonta subtrooppisen sademetsän aluetta. Wollumbinin kansallispuisto suojelee samannimistä karua vuorenhuippua peittäviä monimuotoisia sademetsiä. Ryhmään kuuluvat myös Border Rangesin kansallispuisto ja Night Capin kansallispuisto.
Focal Peak -ryhmä.
Mount Barneyn kansallispuisto tunnetaan karuista tulivuorenhuipuista, Toonumbarin kansallispuisto taas rehevästä subtrooppisesta sademetsästä.
Toolomin kansallispuiston sademetsissä on runsaasti hedelmiä syöviä lintuja, kuten Ptilinopus-suvun hedelmäkyyhkyjä, lavastajia ja harvinaista Coxenin viikunakaijaa. Ryhmään kuuluvat myös Mallanganeen kansallispuisto, Mount Nothofagus -kasvistonsuojelualue sekä osia Mount Clunien ja Koreelahin kansallispuistoista.
Gibraltarin vuoristoryhmä.
Graftonin luoteispuolella ja Tenterfieldin eteläpuolella sijaitseva Washpoolin kansallispuistossa on jyrkkiä rotkoja, kirkasta vettä ja korkeita puita. Se on Uuden Etelä-Walesin suurin sademetsäalue. Gibraltar Rangen kansallispuisto on tunnettu keväisistä luonnonkukista.
Hastings - Macleay -ryhmä.
Runsaat sademäärät ja kohtalaisen hedelmällinen maaperä ovat osaltaan vaikuttaneet Werrikimben kansallispuiston sademetsien kehitykseen. Korkeusvaihtelut ovat johtaneet erilaisiin metsätyyppeihin, viileimmillä alueilla on laaja antarktisen pyökin metsäalue. Puiston karu ydin suojaa yhtä Uuden Etelä-Walesin koillisosan suurimmista erämaa-alueista.
Oxley Wild Riversin kansallispuiston kuivat sademetsät ovat merkittäviä ja yksi tärkeimmistä syistä puiston sisällyttämiseen maailmanperintökohteeseen. Vuonna 2007 Hastings-Macleay -ryhmään liitetty Willi Willin kansallispuisto on laajentanut huomattavasti tämän ryhmän maailmanperintökohteeksi merkittyä aluetta.
Iluka-ryhmä.
Iluka-luonnonsuojelualue sisältää Uuden Etelä-Walesin suurimman jäljellä olevan rannikkosademetsän. Siellä tavataan yli 140 lintulajia, kuten äänekäs sinappipitta.
Main Range -ryhmä.
Main Range -kansallispuisto kattaa 29 730 hehtaaria. 
Puistossa esiintyy monenlaisia kasvillisuustyyppejä ja harvinaisia eläimiä. Sen sademetsät tarjoavat tarjoavat elinympäristön harvinaisille maan pinnalla eläville linnuille, kuten pikkulyyrypyrstölle ja sukasmalurille.
New England -ryhmä.
Dorrigon kansallispuisto tunnetaan subtrooppiseen sademetsästä ja Australian Gondwanan sademetsien merkittävästä opastuskeskuksesta. Ryhmään kuuluu myös
Point Lookoutin ympäristössä sijaitseva New Englandin kansallispuisto.